**Børn, unge og science**

**Vejledning til den gode ansøgning – Udendørs undervisningsrum 2025**

I Villum Fonden og BUS ønsker vi et særligt fokus på underdørs undervisningsrum, hvor der arbejdes konkret og praktisk med både natur, naturvidenskab og teknologier, så elevernes forståelse for naturens komplekse systemer, teknologiske løsninger og færdigheder som observation, dataindsamling og kritisk tænkning styrkes. Derfor åbnes nu for ansøgninger i en pulje på 40 millioner kroner rettet mod etablering af fysiske rammer, løft af undervisernes kompetencer samt udvikling af didaktik og undervisningsforløb til udendørs undervisning i grundskolen.

Det overordnede formål med puljen er at styrke børn og unges science-kapital gennem undersøgende, virkelighedsnær, engagerende og praktisk undervisning i nye udendørs undervisningsrum i grundskolen. I en verden, hvor børnene ikke har det samme nære og konkrete forhold til naturen som tidligere generationer, og hvor udviklingen af nye teknologier går stærkt, giver det mening med en undersøgende, virkelighedsnær, praktisk undervisning, som inspirerer til en bæredygtig tankegang - udenfor. En undervisning, hvor eleverne møder både natur og naturvidenskab, og som inddrager både fiskenet og moderne teknologier og udstyr.

Med kaldet giver Villum Fonden undervisere, skoler og kommuner mulighed for at afprøve, etablere, udvikle og forankre nye udendørs undervisningsrum og ny udendørs undervisning.

Der kan i denne pulje søges til etablering af undervisningsmiljøer, indretning, udstyr til undervisningen, kompetenceløft af undervisere og udvikling af undervisning i de nye undervisningsrum. Herunder tid til planlægning og ledelse af projektet.

**Hvad er et udendørs undervisningsrum for naturfag og teknologiundervisning?**

Det er et fysisk afgrænset undervisningsrum, der etableres på et udeareal på skolens grund eller et udeareal tæt på skolen, hvor der gives muligheder for, at eleverne møder, undersøger og arbejder med naturvidenskab, naturfænomener og teknologier.

* Det fysiske undervisningsrum etableres med anlæg, materialer og udstyr. Det kan antage form af et udendørs værksted, et udendørs laboratorium, dyrehold, energianlæg, observatorium, skolehave, vandværksteder og meget mere.
* Der er tilknyttet undervisere, som har - eller i forbindelse med projektet får - særlige kompetencer til at arbejde i det udendørs undervisningsrum.
* De fysiske rammer skal skabe mulighed for undersøgende, virkelighedsnær, praktisk, varieret og elevinddragende undervisning.
* Rummet kan både benyttes i eksisterende naturfag og på tværs af fag. Der kan være et fagligt overlap til fag som fx historie, idræt, håndværk og design, billedkunst, madkundskab etc. men hovedparten af aktiviteterne i læringsrummet skal være målrettet naturfags- og teknologiundervisningen.

**Målgrupper**Aktiviteterne i projektet skal rettes mod elever i grundskolen (0.-9. klasse). En sekundær målgruppe er underviserne og deres kompetenceløft i forbindelse med projekterne.

**Hvem kan søge**Der modtages ansøgninger fra enkelte grundskoler, flere grundskoler i samarbejde eller fra kommuner.

**Økonomiske rammer**Der kan indenfor en samlet ramme på 40.000.000 kr. søges om minimum 300.000 kr. og maksimalt 4.000.000 kr. i op til fire år til anlægsudgifter, udstyr, kompetenceløft, udvikling og gennemførelse af undervisningsforløb mm. Der er ikke et krav om egenfinansiering, men det forventes, at indsatserne kan videreføres efter bevillingens ophør.

**Der kan søges midler til**

* Mindre anlægsarbejder og renoveringer
* Materialer og udstyr
* Kompetenceløft af undervisere
* Udvikling af didaktik og undervisningsforløb
* Videndeling
* Tid til planlægning og ledelse af projektet.

**Det støtter vi ikke**

* Kommerciel virksomhed
* Meget store anlægsarbejder
* Fondsmoms

**Hvad lægger vi vægt på?**

* At der udvikles et fysisk undervisningsrum gennem projektet.
* At projektet indeholder kompetenceløft eller uddannelse af lærere og pædagoger.
* At de didaktiske overvejelser bag indretning og undervisningsforløb er beskrevet.
* At undervisningsrummet etableres i skolens umiddelbare nærhed og er forankret på den lokale skole eller på flere skoler i samarbejde.
* At projektet har indtænkt børn og voksnes sikkerhed i de udendørs undervisningsrum.
* At der er en plan for forankringen og videreførelse af projektet efter bevillingens ophør.

**Proces**Villum Fondens arbejdsgange- og bedømmelsesprocesser er tilrettelagt for at sikre en grundig bedømmelse af alle de ansøgninger, vi modtager. Her kan læses mere om [en ansøgningsvej fra start til slut](https://villumfonden.dk/da/artikel/en-ansoegnings-vej-fra-start-til-slut)

For dette kald er der ansøgningsfrist den 2. april 2025 kl. 12.00. Der forventes bevillinger sidst i september 2025. Der støttes som hovedregel ikke udgifter afholdt før projektstart.

Der vil være virtuelle informationsmøder om puljen den 15.01.2025 kl. 14-15 og den 16.01.2025 kl. 10-11

**Indhold og gode råd til ansøgningen**

Skriv kort og klart. Ansøgningen uploades i PDF-format via vores elektroniske ansøgningsportal. Ansøgningen må maksimalt fylde otte sider ekskl. bilag. Indsæt ikke links i ansøgning eller bilag inde i ansøgningsdokumentet.

Bilagene til ansøgningen uploades i PDF-format sammen med ansøgningen. Følgende bilag skal følge ansøgningen:

* + Projektets grundoplysninger (se skabelon for dette)
* CV for projektledere og ansvarlige samarbejdspartnere i projektet
* Projektets budget (se budgetvejledning)
* Dokumentation for, at skoleledere og lærere bakker op om projektet.

**Ansøgningen**

Ansøger skal i samarbejde med relevante samarbejdspartnere indsende en ansøgning, der omfatter:

**1. Kort resume**Beskriv kort projektets formål, hvad der ansøges til, og hvem I eventuelt samarbejder med i projektet. Hvorfor er projektet vigtigt? Hvorfor er der behov for indsatsen?

**2. Formål for projektet**

Udfold jeres formål med projektet og hvilke resultater, I forventer at opnå? Beskriv jeres vision for og mål med de udendørs læringsrum. Beskriv hvordan dette projekts formål relaterer sig til skolens eller de kommunale øvrige indsatser og strategier.

**3. Beskrivelse af projektets indhold**Beskriv her, hvad I nærmere har tænkt jer at gøre. Det skal stå helt klart, hvad I konkret søger om midler til, og hvordan aktiviteterne hænger sammen.

* Beskriv jeres hovedaktiviteter og milepæle. Herunder fx antallet af skoler der inddrages, undervisere, der deltager, elever det omfatter mm.
* Visualiser og beskriv undervisningsrummet – herunder placering og indretning etc.
* Redegør for, hvordan der sikres kompetenceudvikling af undervisere og udvikling af undervisningsforløb.

**4. Kompetencer og organisering**

* Giv en kort beskrivelse af jer selv og eventuelle samarbejdspartnere.
* Skitser samarbejdsrelationer omkring undervisningsrummet
* Uddyb hvordan I har sikret jer, at der er bred opbakning fra deltagerne i projektet og vedlæg dokumentation for, at skoleledere og lærere bakker op om initiativet.
* Beskriv, hvordan I vil organisere projektet, og hvem der har hovedansvaret for de forskellige aktiviteter.

**5. Forankring, evaluering og videndeling**

* Fortæl hvad er I optaget af at evaluere i projektet?
* Gør rede for hvordan I vil undersøge, om projektet opnår jeres opstillede mål?
* Beskriv hvordan I vil sikre, at projektet videreføres, efter bevillingen udløber, herunder hvem der har ansvaret for projektets forankring.
* Redegør for hvordan vil I sikre, at jeres materialer, erfaringer, ideer og resultater kommer andre til gode?

**6. Tidsplan**Illustrer tidsforløbet i projektet, hvornår gennemføres jeres hovedaktiviteter og milepæle i projektet? Tidsplanen må gerne afspejle, hvordan I sikrer overgangen fra fondsstøtte til drift efter støtteperiodens udløb.

**7. Budget og finansieringsplan**Udarbejd et selvstændigt budget og vedhæft budgettet til ansøgningen som bilag. Det skal fremgå, hvilke udgiftsposter der søges hos Villum Fonden, og hvilke udgiftsposter der eventuelt finansieres af andre, herunder hvis der planlægges en egenfinansiering. Der findes en budgetvejledning, som kan hentes som en pdf i fondens ansøgningsportal.